Bybelskool » Hoe ken jy God? – Psalm 19:2, 8; Spreuke 22:17-21
Die hemele verkondig die heerlikheid van God. Die uitspansel getuig van die werk van sy hande. Die Here se voorskrifte is volkome, dit gee nuwe lewenskrag. Die bepalings van die Here is betroubaar; dit maak die eenvoudige verstandig. (NLV)
Gee aandag en luister baie goed na wat die wyse mense sê. Probeer verstaan wat ek jou wil leer. My onderrig sal goed wees as jy dit jou eie maak en dit kan gebruik. Vandag onderrig ek spesifiek vir jou sodat jy op die Here kan vertrou. Ek skryf 30 voorskrifte vir jou neer. Hulle is vol raad en kennis. Deur hulle sal jy in staat wees om die waarheid te herken en betroubaar verslag te doen aan die mense wat jou stuur. (NLV)
1. Hierdie beskrywings van hoe ons God leer ken, is fundamenteel. Wat staan vir jou uit van die twee maniere waarop ons Hom leer ken? Hoe verskil dit van ander kennis wat ons opdoen in die lewe?
2. Die beskrywings van hoe ons God leer ken, lei ‘n mens tot verwondering en lofprysing oor sy omvattende openbaring. Loof God dat Hy dit so maklik maak om Hom te ken.
3. Lees die verse later vandag weer om jou aan die wonder van die God se openbaring te herinner.
4. Jy kan later vanaand die verse weer lees in die konteks van Psalm 19 en Spreuke 30 sowel as my bydraes daaroor: Psalm 19 – God bestaan en God praat met ons; Spreuke 30:1-33 – God is daar vir dié wat by Hom skuil!